Uzivanie chlorelly a zeleneho jacmena s mumiom a liekmi na cukor a vysoky tlak
Dobry den, chcem sa opytat, ci mozem uzivat chlorellu a zeleny jacmen, ked uzivam mumio, sitagliptin teva, thiogammu, tezeo, indapamid, isoptin. Ak ano, ci musi byt nejaky odstup medzi uzivanim a aky.
Dobrý deň.
Ďakujeme za Vašu otázku.
Chlorella a zelený jačmeň patria medzi zelené superpotraviny, ktoré obsahujú vysoký podiel bielkovín, tuku, sacharidov, vlákniny, minerálnych látok a vitamínov. Ich užívanie má množstvo obmedzení. Nie sú vhodné, pokiaľ sa jedná napríklad o akútny zápal hlbokého žilného systému dolných končatín, akútnu pľúcnu embolizáciu, stavy po operáciách žalúdka, tenkého, hrubého čreva, stavy akútneho zhoršenia Crohnovej choroby, či ulceróznej kolitídy, skoré stavy po srdečných či mozgových infarktoch, či stavy geneticky podmienenej zvýšenej pohotovosti ku zrážaniu krvi a stavy po operáciách srdca (chlopné náhrady, bypassy), kedy je zvýšené riziko vzniku trombov, stavy po transplantáciach orgánov a tkanív. Taktiež ovplyvňujú účinky niektorých liekov (napríklad rušia účinok warfarinu, môžu obmedzovať účinnosť liekov používaných k znižovaniu odpovede imunitného systému).
Medzi chlorellou, zeleným jačmeňom a Vami užívanými prípravkami neboli pozorované žiadne vzájomné interakcie, preto je ich súčasné užívanie možné. Chlorella a spirulina sú však schopné viazať pri prechode tráviacím traktom škodlivé ale aj prospešné látky (vrátane liekov), čo by mohlo znížiť účinnosť nastavenej terapie. Z tohto dôvodu odporúčam zachovávať medzi užívaním superpotravín a ostatných liekov dostatočný časový rozostup aspoň 2-3 hodiny.
Prajem pekný zvyšok dňa.
S pozdravom
Mgr. Barbora Bičanovská